กทช.นัดสรุปโรมมิง'ทีโอที-เอไอเอส'
กทช.เรียกทีโอทีเอไอเอส ร่วมสรุปนิยามของโรมมิงก่อนชี้ชะตาวันจันทร์ที่ 8 ก.พ.
4 ก.พ. 2553

กทช.เรียกทีโอทีเอไอเอส ร่วมสรุปนิยามของโรมมิงก่อนชี้ชะตาวันจันทร์ที่ 8 ก.พ.
นายฐากร ตัณฑสิทธิ์ รองเลขาธิการคณะกรรมการกิจการโทรคมนาคมแห่งชาติ (กทช.) เปิดเผยว่า ที่ประชุมคณะกรรมการ(บอร์ด) มีมติให้เรียกบริษัท ทีโอทีและบริษัท แอดวานซ์ อินโฟร์เซอร์วิส หรือเอไอเอส มาทำความเข้าใจและตีความหมายของการโรมมิงว่าครอบคลุมถึงอะไรบ้าง ในวันที่ 5 ก.พ.นี้ เพื่อสรุปรายละเอียดให้กทช. ตัดสินอีกครั้งในการประชุมบอร์ดนัดพิเศษวันที่ 8 ก.พ.นี้          ทั้งนี้ เบื้องต้นกทช. เห็นว่าการที่ทีโอทีและเอไอเอสโรมมิงกันนั้น ไม่จำเป็นต้องถามความเห็นจากกทช.เพราะเป็นสิ่งที่ดำเนินการกันมาตั้งแต่ปี 2547 เมื่อครั้งไทยโมบายก่อนที่จะมีกทช. แต่เนื่องจากทีโอทีได้ส่งหนังสือมาถามกทช. ส่งผลให้กทช.ต้องเข้ามาดูแลเรื่องดังกล่าว          สำหรับประเด็นที่ทีโอทีถามกทช.เมื่อวันที่ 1 ก.พ. คือ 1.โรมมิงตามประกาศของกทช.นั้น มีความหมายว่าอย่างไร 2.การที่เอไอเอสจะทำดาตาโรมมิง กับทีโอที ทำได้หรือไม่และ 3.หากผู้ให้บริการรายอื่นๆอยากใช้โครงข่าย 3จี ของทีโอที จะต้องทำอย่างไร          นายฐากร กล่าวว่า ประเด็นที่กทช. ยังไม่แน่ใจในขณะนี้คือ การโรมมิงที่จะเกิดขึ้นเกี่ยวกับการแก้ไขสัญญาสัมปทานหรือไม่          นอกจากนี้ กทช.ยังตัดสินให้บริษัท โทเทิ่ล แอ็คเซ็ส คอมมูนิเคชั่นหรือดีแทค และบริษัท กสท โทรคมนาคม ต้องดำเนินการเชื่อมต่อโครงข่าย หรือไอซี (อินเตอร์คอนเนกชันชาร์จ) ในอัตรานาทีละ 50 สตางค์จากเดิมนาทีละ 56 สตางค์ รวมทั้งกำหนดระยะเวลาบริการคงสิทธิเลขหมายให้เสร็จภายใน 9 เดือน